Kamal Qureshi (SF), 2005-05-25:
Da vi for nogle år siden var i Canada med Integrationsudvalget, talte vi med nogle repræsentanter for de canadiske myndigheder, som gav et eksempel på styrken af og fordelen ved at have et samfund, hvor sprogkompetencerne bliver betragtet som et gode.
De nævnte, at Canada havde fået en stor kontrakt hjem fra Marokko, en stor telekommunikationskontrakt, ikke fordi Canada havde dygtige ingeniører, det var der også en lang række andre lande der havde; ikke fordi Canada havde dygtige ingeniører, der talte fransk, det var der også en lang række andre lande der havde; men fordi Canada ikke alene havde dygtige ingeniører, som talte fransk, men også dygtige ingeniører, som talte både fransk og arabisk på et ordentligt niveau.
Det medførte, at Canada fik en milliardkontrakt i dollar hjem.
Sådan blev det i hvert fald beskrevet for os fra Integrationsudvalget.
Det er måske et meget godt eksempel på den store forskel, der ligger i tilgangen til den måde, som SF gerne ser det danske samfund, og den måde, som debatten er både her i dag i Folketinget og uden for Folketinget.
Her bliver det at kunne tale to sprog et problem frem for en styrke.
Her bliver folks etnicitet gjort til et problem frem for at se på, hvilke muligheder der ligger i at have en anden kulturel baggrund og have sproglige kompetencer, der omfatter andet end dansk.
Vi har i hvert fald i København adskillige gange hørt integrationsborgmesteren, Bo Asmus Kjeldgaard, anføre, at København er i stand til at tiltrække virksomheder, ikke alene på grund af Københavns beliggenhed og de andre faciliteter, der er, men også fordi København på sigt vil kunne få en befolkningssammensætning, hvor sprogkompetencerne handler om andet end at kunne fransk og engelsk, som vil kunne give medarbejdere, som kan tale arabisk eller andre sprog.
Så først og fremmest en skole for alle og en skole, hvor etnicitet ikke bliver betragtet som et problem i sig selv.
Der er en lang række gode forslag i Socialdemokraternes beslutningsforslag, som vi fra SF’s side gerne vil kvittere for.
Der er noget af det, som måske er i underkanten af, hvad der er behov for.
Men lad os ikke gå ned i detaljerne, for der er en lang række af de her forslag, der er interessante.
I København bruger man jo allerede sundhedsplejerskernes kontakt med familierne til at vurdere, hvor der er nogle hjem, hvor der er behov for en tidlig sprogstimulering, hvilket har medført nogle af de resultater, som jeg tidligere anførte, nemlig at man i København har et sprogniveau hos 2. klasse-eleverne, som er på niveau med resten af Danmark.
Men desværre må jeg jo konstatere, at undervisningsministerens temperament ikke er blevet mindre, siden han har skiftet ministerembede, og hans ønske om dialog er ikke steget.
Jeg har i mit indlæg flere gange kvitteret for ministerens indlæg og faktisk rost ministeren for det, han sagde.
Men det er klart, at det kræver et ønske om en dialog.
Det kræver, at man også lytter til det, der bliver sagt.
København og Århus er glimrende eksempler på, at vi i Danmark er meget længere fremme med mange af de her tiltag end det, Socialdemokraterne lægger op til.
Man har faktisk allerede elever i Århus og København, for bare at tage de store byer, som jo har hovedparten af elever med anden etnisk baggrund, som i 2. klasse har et sprog på et niveau, der svarer til resten af eleverne i de danske folkeskoler.
Så spørgsmålet er, om det her forslag ikke prøver at løse nogle problemer, som i hvert fald ikke eksisterer i det omfang eller på de måder, som forslaget lægger op til.
Så tror jeg i øvrigt, at det er væsentligt, at vi kigger på, hvad der sker i de små kommuner, som i dag får boligplaceret folk, der kommer udefra.
Er de i stand til at løfte opgaven med at give relevant undervisning til børnene?
Er de i stand til at give undervisning, der er tilstrækkelig differentieret?
Eller er der behov for – det er måske også det, som de store kommuner kan være med til at løse – at man i højere grad samler nogle af de steder, hvor man giver undervisning til børn, sådan at de sproglige kompetencer, børnene har, bliver stimuleret bedst muligt, og man får mulighed for at udnytte de sproglige kompetencer, de allerede har, samt bruge de relevante redskaber til at lære børnene dansk?